[pic] | COMISIA COMUNITĂŢILOR EUROPENE |

Bruxelles, 22.10.2009

COM(2009) 555 final

RAPORTUL COMISIEI CĂTRE CONSILIU ȘI PARLAMENTUL EUROPEAN

PRIVIND DEZVOLTAREA SISTEMULUI DE INFORMAȚII SCHENGEN DIN A DOUA GENERAȚIE (SIS II)

Raport privind progresele înregistrate

ianuarie 2009 - iunie 2009

CUPRINS

1. Introducere 3

2. Stadiul proiectului 3

2.1. Progrese înregistrate în perioada analizată 3

2.1.1. Prezentare generală 3

2.1.2. Pregătirile pentru migrare 4

2.1.2.1. Instrumentele juridice privind migrarea 4

2.1.2.2. Specificații cu privire la sistemul de conversie 4

2.1.3. Rețeaua SIS II 4

2.1.4. Verificarea nivelului de securitate al SIS II 5

2.1.5. Testarea SIS II central 5

2.1.5.1 Repararea erorilor și testarea ulterioară 5

2.1.5.2 Perioada de analiză și remediere 6

2.1.6. Revizuirea arhitecturii 6

2.1.7. Gestionarea operaționlă 7

3. Gestionarea 7

3.1. Implicații financiare 7

3.2. Gestionarea proiectului 8

3.2.1. Consiliul de gestionare globală a programului 8

3.2.2. Comitetul SISVIS (SIS II) 8

3.2.3. Planificarea și coordonarea la nivel național 9

3.2.4. Consiliu 9

4. Prioritățile următoarei perioade de raportare 9

4.1. Metoda gestionării globale a programului 9

4.2. Testarea 10

4.2.1. Prima etapă de referință 10

4.2.2. Spre o abordare globală de testare 10

4.2.3. Pregătirile pentru testul global (GT) 10

4.3. Dezvoltarea migrării 10

4.4. Securitatea și protecția datelor 10

5. Concluzii 11

1. INTRODUCERE

Prezentul raport descrie activitatea desfășurată de Comisie cu privire la dezvoltarea Sistemului de Informații Schengen din a doua generație (SIS II) și migrarea de la SIS 1+ la SIS II în primul semestru al anului 2009. Acesta este prezentat Consiliului și Parlamentului European, în conformitate cu articolul 18 din Regulamentul (CE) nr. 1104/2008 și Decizia 2008/839/JAI a Consiliului privind migrarea de la Sistemul de Informații Schengen (SIS 1+) la Sistemul de Informații Schengen din a doua generație (SIS II). De asemenea, prezentul raport descrie stadiul testelor.

2. STADIUL PROIECTULUI

2.1. Progrese înregistrate în perioada analizată

2.1.1. Prezentare generală

Perioada ianuarie-aprilie 2009 a fost consacrată analizei și remedierii SIS II. Acest proces a fost inițiat ca urmare a eșecului testului operațional al sistemului (OST) efectuat de principalul contractant pentru dezvoltare, în decembrie 2008. În timpul perioadei de analiză și remediere, numeroase probleme și erori cunoscute au fost corectate și arhitectura tehnică a făcut obiectul unei revizuiri aprofundate. Soluțiile au fost elaborate sau puse în aplicare, însă mai rămân de rezolvat câteva aspecte.

În paralel, în cadrul Consiliului, un scenariu tehnic alternativ pentru dezvoltarea SIS II pe baza SIS 1+, cunoscut sub denumirea de „Reînnoirea și evoluția SIS 1+” ( SIS 1+ renewal and evolution - SIS 1+ RE), a fost analizat ca plan de urgență.

Consiliul din 26-27 februarie a invitat Președinția și Consiliul, în strânsă cooperare cu Grupul de acțiune SIS II și prin consultarea forurilor competente, să înainteze cât mai curând posibil, dar cel mai târziu până în luna mai, un raport care să includă evaluarea și compararea aprofundată a ambelor scenarii.

Raportul[1] a concluzionat că atât proiectul actual, cât și scenariul alternativ SIS 1+ RE sunt, în anumite condiții, realizabile din punct de vedere tehnic și pot îndeplini obiectivele SIS II prevăzute în cadrul juridic care reglementează înființarea, funcționarea și utilizarea acestuia.

Pe baza acestui raport, Consiliul din 4-5 iunie a ajuns la concluzia că dezvoltarea SIS II va continua pe baza actualului proiect SIS II și că SIS 1+ RE va fi menținut ca plan de urgență atât cât va fi necesar pentru a susține proiectul. De asemenea, Consiliul a convenit asupra a două etape de referință ale proiectului. Obiectivul acestora este de a demonstra stabilitatea, fiabilitatea și performanța SIS II central și funcționarea corespunzătoare a principalelor funcționalități, precum consecvența datelor și transferul fiabil de mesaje, ulterior fazelor semnificative și importante de dezvoltare a proiectului SIS II. Testele aferente vor începe de îndată ce Comisia și statele membre se vor declara pregătite și funcția de suport tehnic din Strasbourg (C.SIS) va confirma că instrumentele SIS 1+ îndeplinesc cerințele cerute și sunt funcționale.

Prima etapă de referință este programată după testele de performanță ale sistemului, prevăzute pentru al patrulea trimestru al anului 2009. A doua etapă de referință va demara, cel mai devreme, în vara anului 2010, ulterior punerii în aplicare a testării funcționale a sistemului central. Soluția alternativă va fi păstrată ca plan de urgență până la finalizarea testelor definite în etapele de referință.

2.1.2. Pregătirile pentru migrare

2.1.2.1. Instrumentele juridice privind migrarea

Instrumentele juridice care reglementează migrarea de la SIS 1+ la SIS II - Regulamentul (CE) nr. 1104/2008 al Consiliului[2] și Decizia 2008/839/JAI a Consiliului privind migrarea de la Sistemul de Informații Schengen (SIS 1+) la Sistemul de Informații Schengen din a doua generație (SIS II)[3] („instrumentele privind migrarea”) au fost adoptate de Consiliu la 24 octombrie 2008. Ambele instrumente juridice prevăd migrarea la SIS II până la 30 septembrie 2009. Această dată poate fi amânată prin decizii de comitologie. În orice caz, instrumentele de migrare ar expira, cel târziu, la 30 iunie 2010. Luând în considerare timpul necesar pentru a rezolva problemele nesoluționate și nevoia de a adapta planul pentru a se ține seama de etapele de referință, nici data inițială a migrării de la SIS 1+ la SIS II și nici data de expirare a instrumentelor juridice nu mai sunt realiste. În consecință, Consiliul a invitat Comisia să prezinte, cât mai curând posibil, dar cel mai târziu până în octombrie 2009, propunerile legislative corespunzătoare de modificare a instrumentelor privind migrarea.

2.1.2.2. Specificații cu privire la sistemul de conversie

Atelierele lunare „Migrarea la SIS II” au avut loc cu participarea statelor membre și a principalului contractant pentru dezvoltare, în scopul definirii cerințelor și a specificațiilor unui sistem de conversie, precum și a procedurilor de migrare la SIS II. Sistemul de conversie este un instrument tehnic care permite o comunicare constantă și fiabilă între sistemele centrale ale SIS 1+ și SIS II pe durata migrării.

Cerințele sistemului de conversie la SIS II au fost pregătite de Comisie, în strânsă cooperare cu experții statelor membre, și principalul contractant pentru dezvoltare lucrează în prezent la dezvoltarea acestuia.

2.1.3. Rețeaua SIS II

Proiectul SIS II include furnizarea unei rețele extinse de comunicații, care răspunde cerințelor de disponibilitate, securitate, acoperire geografică și nivel de deservire, pentru a se permite comunicarea între sistemele naționale și centrale[4].

Comisia pune integral în aplicare articolul 16 din Regulamentul (CE) 1987/2006 și Decizia 2007/533/JAI a Consiliului în ceea ce privește elementele rețelei SIS II, care sunt de responsabilitatea Comisiei. Rețeaua SIS II a fost construită prin utilizarea contractului-cadru sTESTA (ENTR 2006 024). Supravegherea rețelei SIS II este efectuată de Centrul de operare a serviciilor ( Service Operation Centre - SoC) al consorțiului „Orange Business Services/HP” din Bratislava.

Rețeaua SIS II pune în aplicare cerințe și garanții de securitate, inclusiv garanții tehnice și procedurale, pentru a se asigura confidențialitatea datelor SIS care vor fi schimbate prin rețeaua SIS II. În mod regulat, Comisia controlează punerea acestora în aplicare.

Statele membre au identificat aspecte referitoare la arhitectura rețelei SIS II și a Centrului de operare a serviciilor care ar dori să fie ameliorate. La 20 aprilie a avut loc o reuniune cu experții statelor membre pentru a se discuta despre măsurile de securitate deja disponibile și existente în domeniul accesului la date, precum și despre aspectele care necesită o analiză ulterioară. Comisia a solicitat contractantului în materie de calitate să caute soluții posibile pentru a se atenua aceste riscuri din punct de vedere al securității de la un capăt la altul ( end-to-end security ). De asemenea, în prezent se depun eforturi pentru a se rezolva alte probleme identificate de statele membre, în scopul asigurării unui nivel ridicat de securitate al rețelei SIS II.

Autoritatea Europeană pentru Protecția Datelor va verifica dacă activitățile de prelucrare a datelor cu caracter personal desfășurate de autoritatea de gestionare sunt efectuate în conformitate cu prevederile instrumentelor juridice. Autoritățile naționale de control monitorizează în mod independent legalitatea prelucrării datelor cu caracter personal din cadrul SIS II pe teritoriul lor și transmiterea acestora de pe teritoriul respectiv, precum și schimbul de informații suplimentare și prelucrarea ulterioară a acestora. În cadrul reuniunii Comitetului SISVIS din 12 mai, Autoritatea Europeană pentru Protecția Datelor și-a prezentat concluziile privind securitatea rețelei SIS II.

2.1.4. Verificarea nivelului de securitate al SIS II

Verificarea nivelului de securitate al SIS II a fost efectuată la sediul central al sistemului din Strasbourg, în martie 2009. Contractantul angajat de Comisie în materie de asigurare a calității securității a evaluat punerea în aplicare efectivă a garanțiilor de securitate descrise în planul de securitate aplicabil în acest stadiu al proiectului.

Raportul privind verificarea nivelului de securitate conține mai multe recomandări. Comisia le-a ordonat în funcție de gradul de prioritate și, în prezent, se ocupă de programarea punerii în aplicare a recomandărilor relevante, împreună cu principalul contractant pentru dezvoltare. Punerea în aplicare a recomandărilor va asigura că SIS II central va fi conform planului de securitate înainte de finalizarea dezvoltării.

O verificare suplimentară a nivelului de securitate va fi organizată pentru a se valida punerea în aplicare corectă a recomandărilor, asigurându-se atingerea unui nivel optim de securitate operațională la momentul începerii migrării.

2.1.5. Testarea SIS II central

2.1.5.1 Repararea erorilor și testarea ulterioară

Înainte de ianuarie 2009, numărul erorilor nesoluționate depășea nivelul acceptabil. Versiunea software dezvoltată în luna martie a permis corectarea majorității acestora. Cele câteva erori nesoluționate, atribuite SIS II central, au fost în mare parte remediate într-o versiune software ulterioară, instalată și testată în luna mai.

2.1.5.2 Perioada de analiză și remediere

Obiectivul a fost ca, la sfârșitul perioadei, sistemul să înregistreze progrese semnificative în toate aspectele, și anume remedierea erorilor sau, în cazul celor care nu au fost corectate nici la nivel național, nici la nivel central, stabilirea în mod clar a timpului și a sumelor de bani necesare pentru a finaliza întregul proiect.

Acest proces a oferit Comisiei o estimare a timpului și a mijloacelor financiare necesare pentru a definitiva proiectul. Aceste informații au fost incluse în documentul pe care Comisia l-a elaborat pentru se putea compara scenariile tehnice, pe baza criteriilor stabilite de Comisie și Consiliu.

Această fază a vizat mecanismele și procesele de gestionare a comunicării și coerenței între componentele centrale și naționale ale SIS II, precum și performanța și robustețea soluției SIS II. Aceasta a abordat următoarele aspecte:

- asigurarea schimbului constant de mesaje între sistemele naționale și SIS II central - Testele au dus la concluzia că mesajele sunt schimbate în mod fiabil între componentele centrale și naționale ale SIS II.

- consecvența datelor atunci când volumul acestora este important pentru a dovedi că sistemul are capacitatea de a gestiona întregul proces de consecvență a datelor - Consecvența datelor este asigurată printr-un set complex de mecanisme de verificare și comparare. Acest aspect a fost testat în profunzime, implicând un număr tot mai mare de alerte și mai multe state membre, cu diferite tehnici naționale de punere în aplicare.

- gestionarea mesajelor și a transmisiilor - Testele aferente au evidențiat că SIS II central gestionează corect manipularea datelor, transmisia și notificarea acestora; cu toate acestea, nu se atinge viteza cerută de specificații. Principalul contractant pentru dezvoltare a adus mai multe îmbunătățiri care au fost incluse într-o nouă versiune software. Pentru a diminua complexitatea acestui domeniu, principalul contractant pentru dezvoltare a propus o punere în aplicare diferită a mecanismului de transmisie, care a făcut obiectul unei „validări de concept” și a fost testată în două state membre.

- măsurarea performanței sistemului în condiții diferite - Principalul contractant pentru dezvoltare a prezentat o propunere de îmbunătățire a performanței în materie de interogare pentru a se asigura că interogările de la frontieră și interogările efectuate de poliție pot fi gestionate în mai puțin de o secundă. Un prototip a fost dezvoltat pentru testare în lunile iunie și iulie.

- robustețea sistemului - Testele au evidențiat unele progrese în această privință.

Diferitele procese de testare intensivă și de analiză aprofundată efectuate în timpul perioadei de analiză și remediere au dus la rezolvarea unui mare număr de probleme și erori cunoscute. În ceea ce privește toate problemele neremediate, cauza lor principală a fost identificată și soluția fie a fost găsită, fie a fost pusă în aplicare.

2.1.6. Revizuirea arhitecturii

O revizuire completă a arhitecturii a fost efectuată de către un consultant specialist în domeniul informatic, în perioada martie-aprilie 2009. Cu această ocazie, experții în materie de SIS II au ajuns la un larg consens referitor la faptul că arhitectura SIS II nu avea deficiențe majore și că este conformă cerințelor SIS II. Componenta hardware are o dimensiune adecvată și este „scalabilă” pentru a se asigura că sistemul se poate extinde dincolo de ceea ce se prevede în prezent. În ceea ce privește conceperea și punerea în aplicare, s-au formulat mai multe recomandări care ar putea îmbunătăți anumite aspecte ale sistemului, precum performanța, scalabilitatea software și o întreținere ușoară. Arhitectura mesajelor operaționale pare a fi excesiv de complexă și ar putea fi simplificată.

2.1.7. Gestionarea operațională

Negocierile în curs de desfășurare cu Franța, referitoare la activitățile care vor fi întreprinse pentru a pregăti intrarea în funcțiune a sistemului, precum și la afectarea de personal și formarea acestuia pentru gestionarea comună a SIS II, VIS (Sistemul de Informații privind Vizele) și SCB (Sistemul de Corespondențe Biometrice), au avut loc pe durata prezentei perioade de raportare. Modificările contractelor existente au fost semnate în martie 2009. Personalul recrutat a început să urmeze cursuri de formare tehnică, conform planificării. În prezent se elaborează un plan de tranziție, care conține exerciții practice.

La 24 iunie, Comisia a adoptat o propunere de pachet legislativ pentru înființarea unei agenții care să gestioneze pe termen lung sistemele informatice de mari dimensiuni în spațiul de libertate, securitate și justiție.

3. GESTIONAREA

3.1. Implicații financiare

Până în prezent, angajamentele bugetare totale asumate de Comisie pentru proiectul SIS II se ridică la aproximativ 72,5 milioane de euro. Contractele corespunzătoare includ studii de fezabilitate, dezvoltarea SIS II central, asistență și asigurarea calității, rețeaua SIS II, pregătirea pentru gestionarea operațională în Strasbourg, securitate, pregătiri în materie de date biometrice și comunicare.

Din această sumă, aproximativ 41 de milioane de euro au fost efectiv cheltuite până la sfârșitul lunii iunie 2009. Principalele posturi de cheltuieli au fost dezvoltarea (22,4 milioane de euro), rețeaua (10,4 milioane de euro) și asistență și asigurarea calității (4,6 milioane de euro).

Executarea bugetului |

Din 2002 până în iunie 2009 | Din ianuarie până în iunie 2009 |

Angajamente | Plăți | Angajamente | Plăți |

Dezvoltare | 35 927 151 | 22 448 261 | 0 | 2 792 193 |

Asistență și asigurarea calității | 7 660 448 | 4 655 401 | 1 092 950 | 45 934 |

Rețea | 21 301 901 | 10 368 609 | 1 699 871 | 3 327 614 |

Pregătirea gestionării operaționale | 4 946 845 | 2 482 463 | 1 204 233 | 676 570 |

Securitate | 869 275 | 119 020 | 52 668 | 0 |

Studii | 919 831 | 895 095 | 0 | 227 559 |

Altele | 834 483 | 96 525 | 786 236 | 71 639 |

TOTAL: | 72 459 934 | 41 065 374 | 4 835 958 | 7 141 509 |

În perioada care face obiectul prezentului raport,

- aproximativ 7,1 milioane de euro au fost plătite, în principal pentru rețea (3,3 milioane de euro) și costuri curente lunare;

- aproximativ 4,8 milioane de euro au fost angajate (și anume 12% din creditele totale alocate pentru activitățile în materie de SIS II în bugetul general pe 2009). Această cifră sub nivelul previziunilor evidențiază faptul că solicitarea de noi servicii și produse a fost amânată până la rezolvarea problemelor tehnice întâmpinate în etapa de dezvoltare și adoptarea, de către Consiliu, de noi orientări pentru proiect. De exemplu, Comisia a prelungit contractul de rețea doar până în septembrie 2009, și nu până la sfârșitul anului. Se preconizează că suma rămasă va fi angajată după vacanța de vară.

3.2. Gestionarea proiectului

Proiectul SIS II a ajuns la un stadiu de dezvoltare și testare care necesită implicarea sporită a statelor membre. Prin urmare, din ianuarie 2009, s-a adoptat o abordare globală de gestionare a programului SIS II, astfel cum a fost recunoscut de Consiliul din 26-27 februarie. Consiliul din 4-5 iunie a invitat Comisia să valorifice experiența și învățămintele dobândite datorită acelei structuri de gestionare și să o dezvolte în continuare. Aceste modificări de gestionare ar putea să fie incluse în propuneri de modificare a instrumentelor juridice care reglementează migrarea de la SIS 1+ la SIS II.

3.2.1. Consiliul de gestionare globală a programului

Consiliul de gestionare globală a programului (GPMB) a fost instituit de Comisie pentru a se asigura o mai bună gestionare și coordonare a proiectului SIS II și a activităților aferente, inclusiv coerența în dezvoltarea sistemelor centrale și naționale.

Consiliul reunește, în conformitate cu competențele lor respective definite din punct de vedere juridic, personalul Comisiei, Președinția, experți ai statelor membre din cadrul Grupului de acțiune SIS II, administratori de proiect ai principalului contractant pentru dezvoltare și experți la nivel înalt ai contractantului responsabil de asistență și asigurarea calității.

GPMB s-a reunit de 21 de ori pe durata perioadei care face obiectul prezentului raport, a contribuit pozitiv la gestionarea programului și a asigurat implicarea sporită a statelor membre.

3.2.2. Comitetul SISVIS (SIS II)

În dezvoltarea SIS II, Comisia este asistată de Comitetul SISVIS. În perioada ianuarie – iunie 2009 au avut loc șapte reuniuni ale acestui comitet privind aspecte în materie de SIS II.

Comitetul este format din delegații ale statelor membre și este prezidat de un reprezentant al Comisiei. Țările asociate Schengen sunt invitate să participe la reuniunile Comitetului, în conformitate cu acordurile lor de asociere respective. De asemenea, Europol și Eurojust sunt invitate să ia parte la reuniuni în calitate de terți, în conformitate cu articolele 41 și 42 din Decizia 2007/533/JAI a Consiliului.

În afara reuniunilor periodice ale Comitetului SISVIS, sunt organizate grupuri de lucru ale comitetului și ateliere, la care participă experți ai statelor membre, pentru a se discuta aspecte tehnice detaliate. Aceste reuniuni se referă, în general, la aspecte legate de rezultate specifice aferente proiectului.

- „Grupul consultativ privind testele” (TAG) oferă Comitetului SISVIS un punct de vedere referitor la organizarea, punerea în aplicare și interpretarea testelor. Acest grup de lucru s-a reunit de 21 de ori pe durata prezentei perioade de raportare.

- „Comitetul de gestionare a modificărilor” (CMB) oferă consultanță cu privire la clasificarea, calificarea și impactul potențial al corectării problemelor semnalate. Acest grup de lucru care prezintă, de asemenea, rapoarte Comitetului SISVIS s-a reunit de șase ori pe durata perioadei analizate.

- Ateliere privind migrarea la SIS II au avut loc de la prezentarea concluziilor Grupului pentru migrare, pentru a consilia Comitetul SISVIS și a continua activitățile pe această temă fundamentală.

3.2.3. Planificarea și coordonarea la nivel național

Un grup de lucru format din administratorii de proiecte naționale (NPM) ale statelor membre și ale utilizatorilor este organizat în cadrul Comitetului SISVIS. Scopul acestor reuniuni ale administratorilor de proiecte naționale este de a aborda aspecte detaliate privind planificarea, riscurile și activitățile, atât la nivel de proiect central, cât și național. Pe durata prezentei perioade de raportare au avut loc șase reuniuni ale administratorilor de proiecte naționale.

Prin intermediul Grupului de acțiune SIS II, statele membre și utilizatorii au fost invitați să prezinte rapoarte lunare ale reuniunilor administratorilor de proiecte naționale, pentru a oferi o actualizare detaliată a stadiului de dezvoltare al acestora.

3.2.4. Consiliu

Comisia participă la reuniunile grupurilor de lucru ale Consiliului și la reuniunile fiecărui Consiliu de Miniștri, cu responsabilități legate de Sistemul de Informații Schengen, prezentându-le un raport verbal privind evoluția proiectului SIS II și riscurile aferente. Stadiul proiectului SIS II a fost prezentat la toate reuniunile Comitetului articolului 36.

4. PRIORITățILE URMăTOAREI PERIOADE DE RAPORTARE

4.1. Metoda gestionării globale a programului

În concluziile sale din 4-5 iunie, Consiliul a invitat Comisia „să introducă și să pună imediat în aplicare o structură și o abordare consolidate de gestionare IT pentru proiectul SIS II, pe baza experienței și a învățămintelor desprinse din abordarea globală a gestionării programului SIS II stabilită în concluziile Consiliului din 26-27 februarie 2009, care:

- să asigure cel mai mare grad de transparență, informare și participare a statelor membre pentru a îndeplini nevoile proiectului în stadiul său actual de dezvoltare și testare care necesită implicarea sporită a statelor membre,

- să îndeplinească cerințele legate de gestionarea proiectelor IT de mare anvergură, să reflecte voința comună a tuturor statelor membre de a imprima un impuls nou proiectului, respectând totodată instrumentele juridice ale SIS II, acestea fiind considerate de Consiliu drept un element-cheie al proiectului,

- în acest sens, să integreze GPMB în întreaga structură de gestionare”.

4.2. Testarea

4.2.1. Prima etapă de referință

Testele primei etape de referință sunt programate în al patrulea trimestru al anului 2009. Activitățile de pregătire au început conform previziunilor. Pentru a respecta cerințele stabilite în concluziile Consiliului din 4-5 iunie 2009, la testele primei etape de referință vor participa opt state membre, dintre care trei vor interveni ca rezerve.

4.2.2. Spre o abordare globală de testare

Testele efectuate începând din aprilie 2008 au evidențiat unele deficiențe în actualul plan de testare. În special, anumite probleme referitoare la înțelegerea specificațiilor sistemului au fost descoperite numai într-un stadiu foarte avansat, după ce sistemele au fost interconectate.

Pentru a soluționa această problemă, Comisia va elabora, împreună cu experții statelor membre și alți utilizatori, un nou plan de testare pe baza unei abordări globale de testare, care ar garanta implicarea deplină a statelor membre și a utilizatorilor. Aceasta reflectă în mod direct dorința adoptării unei noi abordări de gestionare aplicabile proiectului în ansamblul său. Echipă de testare globală ar trebui să fie formată direct la sediul SIS II central din Strasbourg pentru a se facilita comunicarea între Comisie, experții în materie de testare din statele membre și alți utilizatori, contractanți, precum și viitorii operatori SIS II, care urmează cursuri de formare la C.SIS. Se preconizează că o astfel de abordare globală va consolida relevanța testelor și va accelera fazele de testare.

4.2.3. Pregătirile pentru testul global (GT)

Obiectivul testului global (GT) este de a demonstra că SIS II central, infrastructura de comunicații și interacțiunile dintre SIS II central și sistemele naționale (N.SIS II) funcționează în conformitate cu cerințele tehnice și funcționale prevăzute de instrumentele juridice SIS II. De asemenea, testele vor demonstra că SIS II central, infrastructura de comunicații și interacțiunile dintre SIS II central și sistemele naționale (N.SIS II) pot funcționa în conformitate cu cerințe nefuncționale, precum robustețea, disponibilitatea și performanța. În prezent au loc discuții tehnice referitoare la modul în care rezultatele testului pot fi cel mai bine evaluate.

4.3. Dezvoltarea migrării

Dezvoltarea sistemului de conversie pentru migrare va continua pe durata viitoarei perioade de raportare. Unele activități de testare trebuie să înceapă, de asemenea, în timpul perioadei următoare.

4.4. Securitatea și protecția datelor

Periodic, au loc reuniuni bilaterale între reprezentanții Autorității Europene pentru Protecția Datelor și serviciile Comisiei pentru a se discuta aspecte referitoare la SIS II.

5. CONCLUZII

Diferitele procese de testare intensivă și de analiză aprofundată efectuate în timpul perioadei de analiză și remediere au dus la rezolvarea unui mare număr de probleme și erori cunoscute. Cu toate acestea, mai rămân de soluționat câteva aspecte. În plus, revizuirea aprofundată a arhitecturii, efectuată în perioada martie-aprilie 2009, a evidențiat că arhitectura și concepția globală a SIS II au fost corecte, dar perfectibile.

Concluziile Consiliului JAI din 4-5 iunie oferă orientări cu privire la viitorul proiectului SIS II și susțin continuarea actualelor soluții tehnice pentru acesta. De asemenea, concluziile stabilesc etapele tehnice de referință pentru testarea acestei soluții în etape, menținându-se totodată, în mod prudent, un plan de urgență ca rezervă.

Comisia, în strânsă cooperare cu președinția suedeză, intenționează să introducă o structură de colaborare optimă în domeniul gestionării proiectului, pentru a reflecta stadiul în care se află acesta. Dezvoltarea respectivă va permite experților statelor membre să fie asociați și mai îndeaproape la gestionarea proiectului pentru SIS II.

În consecință, elementele necesare pentru a impulsiona proiectul SIS II au fost stabilite. Cu toate acestea, SIS II rămâne un proiect complex, care nu este scutit de riscuri importante. În această privință, testul primei etape de referință, programat în al patrulea trimestru al anului 2009, va fi un pas major pentru a verifica viabilitatea soluției tehnice în curs de dezvoltare.

Anexa I

Reuniunile Comitetului SISVIS (SIS II) și ale grupurilor de lucru

a) Reuniuni care au avut loc pe durata perioadei de raportare

IANUARIE 2009 |

19 | Reuniunea „administratorilor de proiecte naționale” |

20 | Comitetul SISVIS (SIS II Formare tehnică) |

14 | Comitetul de gestionare a modificărilor |

6, 12 | Consiliul de gestionare globală a programului SIS II |

15, 22,29 | Grupul consultativ privind testele |

13 | Administratori de proiect/de teste SIS II |

14 | Atelier privind migrarea |

15 | Comisia de gestionare a proiectului |

FEBRUARIE 2009 |

2, 10, 16, 24 | Consiliul de gestionare globală a programului SIS II |

25 | Reuniunea „administratorilor de proiecte naționale” |

18 | Comitetul de gestionare a modificărilor /Atelier privind migrarea |

26 | Comitetul SISVIS (SIS II tehnic) |

20 | Comitetul SISVIS (SIRENE) |

18 | Comitetul de gestionare a modificărilor |

5, 12, 19, 27 | Grupul consultativ privind testele |

MARTIE 2009 |

3, 9, 17, 23 31 | Consiliul de gestionare globală a programului SIS II |

23 | Reuniunea „administratorilor de proiecte naționale” |

24 | Comitetul SISVIS (SIS II tehnic) |

26 | Atelier privind migrarea / Comitetul de gestionare a modificărilor |

5, 12, 19, 26 | Grupul consultativ privind testele |

12 | Revizuirea Cărții albe/ revizuirea codului și a arhitecturii |

4 | Coordonarea testelor |

13 | Calendar global |

APRILIE 2009 |

7, 21, 27 | Consiliul de gestionare globală a programului SIS II / |

22 | Reuniunea „administratorilor de proiecte naționale” / Comitetul SISVIS (SIS II tehnic) |

21 | Comitetul de gestionare a modificărilor / Atelier tehnic privind interogările |

2, 8, 16, 23, 30 | Grupul consultativ privind testele |

24 | Atelier privind revizuirea arhitecturii |

MAI 2009 |

6, 12, 19, 26 | Consiliul de gestionare globală a programului SIS II |

12, 27 | Comitetul SISVIS (SIS II tehnic) |

27 | Reuniunea „administratorilor de proiecte naționale” |

7, 14, 21, 28 | Grupul consultativ privind testele |

13 | Atelier privind migrarea |

13, 26 | Comitetul de gestionare a modificărilor |

IUNIE 2009 |

2, 9, | Consiliul de gestionare globală a programului SIS II |

10 | Comitetul de gestionare a modificărilor / |

Atelier privind migrarea |

23 | Reuniunea „administratorilor de proiecte naționale” |

26 | Comitetul SISVIS (SIRENE) |

4, 11, 18, 25 | Grupul consultativ privind testele |

b) Reuniuni deja planificate pentru viitoarea perioadă de raportare

IULIE 2009 |

7, 14, 28 | Consiliul de gestionare globală a programului SIS II |

18 | Comitetul de gestionare a modificărilor |

Atelier privind migrarea |

20 | Comitetul SISVIS (SIRENE) |

15 | Reuniunea „administratorilor de proiecte naționale” |

14 | Comitetul SISVIS (SIS II tehnic) |

2, 9, 16, 23, 30 | Grupul consultativ privind testele |

SEPTEMBRIE 2009 |

1, 8, 15, 22, 29 | Consiliul de gestionare globală a programului SIS II |

Comitetul de gestionare a modificărilor |

Atelier privind migrarea |

15 | Reuniunea „administratorilor de proiecte naționale” |

16 | Comitetul SISVIS (SIS II tehnic) |

3, 10, 17, 24 | Grupul consultativ privind testele |

OCTOMBRIE 2009 |

6, 13, 20, 27 | Reuniunea „administratorilor de proiecte naționale” |

21 | Comitetul SISVIS (SIS II tehnic) |

Comitetul de gestionare a modificărilor |

Atelier privind migrarea |

1, 8, 15, 22, 29 | Grupul consultativ privind testele |

6, 13, 20, 27 | Consiliul de gestionare globală a programului SIS II |

NOIEMBRIE 2009 |

3, 10, 17, 24 | Consiliul de gestionare globală a programului SIS II |

24 | Reuniunea „administratorilor de proiecte naționale” |

25 | Comitetul SISVIS (SIS II tehnic) |

Atelier privind migrarea |

Comitetul de gestionare a modificărilor |

5, 12, 19, 26 | Grupul consultativ privind testele |

DECEMBRIE 2009 |

1, 8, 15, 22 | Consiliul de gestionare globală a programului SIS II |

15 | Reuniunea „administratorilor de proiecte naționale” |

16 | Comitetul SISVIS (SIS II tehnic) |

Atelier privind migrarea |

Comitetul de gestionare a modificărilor |

3, 10, 17 | Grupul consultativ privind testele |

[1] Raport privind orientarea viitoare a SIS II.

[2] JO L 299, 8.11.2008, p. 1.

[3] JO L 299, 8.11.2008, p. 43.

[4] Dispozițiile necesare pentru utilizarea dispozitivului de codare pentru SIS II trebuie finalizate.